Vieremäläiset maanviljelijät Lassi Heiskanen ja Ahti-Pekka Vornanen kyllästyivät maantien huonoon kuntoon ja päättivät herätellä ihmisten huomion teiden liukkauteen näyttämällä konkreettisesti, kuinka liukas tie on. Jäisellä tiellä ei ole hiekanmuruakaan, joten sen pinnalla voi helposti liikkua luistimilla.

Vornanen havahtui teiden vaarallisuuteen kunnolla tiistaina, kun saman päivän aikana eteen sattui useita vaaratilanteita.

– Lähdin Seinäjoella käymään työasioissa ja oli helvetin liukkaat tiet, Vornanen kertoo.

Mainos (artikkeli jatkuu alla)

Mainos (artikkeli jatkuu alla)

Paluumatkalla monta vaaranpaikkaa

Menomatka sujui vielä hyvin, mutta paluumatkalla alkoi tapahtua.

– Alajärvellä minun edessäni ajava tempaisi aikuisen hirven kanssa kolarin. Ei pystynyt väistämään yhtään. Auto meni tuusan nuuskaksi, kuskille ei onneksi käynyt mitään. Hirvi painui menojaan metsään.

Vornanen oli vähällä joutua itsekin kolariin pian tämän jälkeen.

– Lähdin siitä ajelemaan ja varttitunnin päästä minun eteeni hyppäsi kolme metsäpeuraa.



Hän sai kuitenkin auton pysäytettyä ajoissa ja välttyi täpärästi törmäykseltä.



Matka jatkui nelostielle, jossa liikenne seisahtui rekkakolarin takia.



Tapahtumarikas paluumatka sai ajattelemaan.



– Siellä kun kuitenkin pakon edessä liikutaan, niin ihan muiden aiheuttamista syistä voisi vaikka menettää henkensä. Nämä tiet ovat helvetin huonossa kunnossa olleet koko ajan, tämäkin talvi on ollut vaativa.



Mainos (artikkeli jatkuu alla)

Mainos (artikkeli jatkuu alla)

Luistimet jalassa maantielle

Lunta on satanut viime aikoina paljon ja lähitienoon tiet kaipaisivat kipeästi hiekoitusta.



Vornanen korostaa, että Kauppilanmäentie ei ole mikään pikkutie, vaan välitie viitostielle. Sitä pitkin ajaa paljon työmatkaliikennettä ja rekkoja. Tien varrella on myös paljon maatiloja.



– Sen takia sitten aamulla naapurin isännän kanssa juteltiin. Oli emäntänsä kanssa jutellut, että pitäisi hokkarit jalassa käydä luistelemassa tuolla.



Ei siinä sitten muu auttanut, kuin ryhtyä tuumasta toimeen. Heiskanen veti hokkarit jalkaansa ja Vornasen poika Tommi kuvasi videolle, kuinka luistimet liukuvat pitkin Kauppilanmäentietä.



Tempauksellaan he haluavat herätellä teiden kunnossapidosta vastaavia tahoja.



– Ei ole hiekan murua siellä tiellä, kun pystyy tuolla lailla luistelemaan. Pitäisi hiekoittaa tällaisella kelillä, Vornanen painottaa.